Πρόταση ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ της xx 2014 για την κατάργηση του δασμού αντιντάμπινγκ στις εισαγωγές δικυανοδιαμιδίου καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 /* COM/2014/03 final - 2014/0001 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας («ο βασικός κανονισμός») στη διαδικασία αντιντάμπινγκ που αφορά τις εισαγωγές δικυανοδιαμιδίου καταγωγής Λαϊκής Δημοκρατίας της Κίνας. Γενικό ιστορικό Η παρούσα πρόταση υποβάλλεται στο πλαίσιο της εφαρμογής του βασικού κανονισμού και είναι το αποτέλεσμα έρευνας που έχει διεξαχθεί σύμφωνα με τις ουσιώδεις και διαδικαστικές απαιτήσεις που καθορίζονται στον βασικό κανονισμό. Ισχύουσες διατάξεις στον τομέα της πρότασης Επιβλήθηκαν οριστικά μέτρα με τον εκτελεστικό κανονισμό (ΕΚ) αριθ. 1331/2007 του Συμβουλίου (ΕΕ L 296 της 15.11.2007, σ. 1). Συνέπεια με άλλες πολιτικές και στόχους της Ένωσης Άνευ αντικειμένου. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διαβούλευση με τα ενδιαφερόμενα μέρη Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού. Συγκέντρωση και χρήση εμπειρογνωμοσύνης Δεν υπήρξε ανάγκη προσφυγής σε εξωτερικούς εμπειρογνώμονες. Eκτίμηση επιπτώσεων Η παρούσα πρόταση προέκυψε από την εκτέλεση του βασικού κανονισμού. Ο βασικός κανονισμός δεν περιλαμβάνει διατάξεις για τη γενική εκτίμηση των επιπτώσεων, αλλά περιέχει διεξοδικό κατάλογο των όρων που πρέπει να αξιολογηθούν. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Περίληψη της προτεινόμενης ενέργειας Στις 15 Νοεμβρίου 2012, η Επιτροπή ξεκίνησε επανεξέταση ενόψει της λήξης της ισχύος των μέτρων αντιντάμπινγκ που εφαρμόζονται στις εισαγωγές δικυανοδιαμιδίου καταγωγής Λαϊκής Δημοκρατίας της Κίνας. Η συνημμένη πρόταση κανονισμού του Συμβουλίου βασίζεται στα συμπεράσματα τα οποία επιβεβαίωσαν ότι είναι πιθανόν να συνεχιστεί η πρακτική ντάμπινγκ και ότι δεν υπάρχει πιθανότητα επανάληψης της ζημίας. Ως εκ τούτου, προτείνεται στο Συμβούλιο να εγκρίνει τη συνημμένη πρόταση κανονισμού, η οποία καταργεί τα μέτρα και θα πρέπει να δημοσιευτεί το αργότερο έως 7 Φεβρουαρίου 2014. Νομική βάση Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας. Αρχή της επικουρικότητας Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν εφαρμόζεται η αρχή της επικουρικότητας. Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. Είναι άνευ αντικειμένου η αναφορά του τρόπου με τον οποίο ελαχιστοποιείται και είναι ανάλογος προς τον στόχο της πρότασης ο οικονομικός και διοικητικός φόρτος που βαρύνει την Ένωση, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες. Επιλογή νομικών μέσων Προτεινόμενα μέσα: κανονισμός. Η προσφυγή σε άλλα μέσα δεν θα ήταν κατάλληλη, διότι ο βασικός κανονισμός δεν προβλέπει εναλλακτικές λύσεις. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της Ένωσης. 2014/0001 (NLE) Πρόταση ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ της xx 2014 για την κατάργηση του δασμού αντιντάμπινγκ στις εισαγωγές δικυανοδιαμιδίου καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ από χώρες μη μέλη της Ευρωπαϊκής Κοινότητας[1] («βασικός κανονισμός»), και ιδίως το άρθρο 11 παράγραφοι 2 και 6 και το άρθρο 9, Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Ισχύοντα μέτρα (1) Το Συμβούλιο, κατόπιν έρευνας αντιντάμπινγκ («αρχική έρευνα»), επέβαλε, με τον κανονισμό (ΕΚ) αριθ. 1331/2007[2], οριστικό δασμό αντιντάμπινγκ στις εισαγωγές 1-κυανογουανιδίνης (δικυανοδιαμιδίου) καταγωγής Λαϊκής Δημοκρατίας της Κίνας («Κίνα» ή «υπό εξέταση χώρα») («οριστικά μέτρα αντιντάμπινγκ»). Τα μέτρα έλαβαν τη μορφή δασμού κατ’ αξίαν ύψους 49,1 %. 1.2. Αίτηση επανεξέτασης ενόψει της λήξης της ισχύος των μέτρων (2) Μετά τη δημοσίευση ανακοίνωσης για την επικείμενη λήξη της ισχύος των οριστικών μέτρων αντιντάμπινγκ[3], η Επιτροπή έλαβε, στις 14 Αυγούστου 2012, αίτηση έναρξης επανεξέτασης των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού. Το αίτημα υποβλήθηκε από την εταιρεία AlzChem AG («ο αιτών»), που αντιπροσωπεύει το 100 % της συνολικής ενωσιακής παραγωγής σε δικυανοδιαμίδιο. (3) Η υποβληθείσα αίτηση βασίστηκε στο επιχείρημα ότι η λήξη της ισχύος των οριστικών μέτρων αντιντάμπινγκ είναι πιθανόν να οδηγήσει στη διατήρηση του ντάμπινγκ και στη συνέχιση της ζημίας στον ενωσιακό κλάδο παραγωγής. 1.3. Έναρξη επανεξέτασης ενόψει της λήξης της ισχύος των μέτρων (4) Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υφίστανται επαρκή στοιχεία για την έναρξη επανεξέτασης ενόψει της λήξης της ισχύος των μέτρων, ανήγγειλε, στις 15 Νοεμβρίου 2012, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης[4] («η ανακοίνωση για την έναρξη διαδικασίας»), την έναρξη επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού 1.4. Έρευνα 1.4.1. Περίοδος έρευνας επανεξέτασης και υπό εξέταση περίοδος (5) Η έρευνα με αντικείμενο τη συνέχιση του ντάμπινγκ κάλυψε την περίοδο από την 1η Οκτωβρίου 2011 έως τις 30 Σεπτεμβρίου 2012 («περίοδος έρευνας για την επανεξέταση» ή «ΠΕΕ»). Η εξέταση των τάσεων που είχαν σημασία για την εκτίμηση της πιθανότητας συνέχισης της ζημίας κάλυψε την περίοδο από την 1η Ιανουαρίου 2009 έως το τέλος της περιόδου έρευνας επανεξέτασης («υπό εξέταση περίοδος»). (6) Μετά την τελική κοινοποίηση, ο αιτών ισχυρίστηκε ότι η υπό εξέταση περίοδος θα έπρεπε να έχει ξεκινήσει το 2008, καθώς για το 2009 θα κατέληγε σε μη αντιπροσωπευτικά ευρήματα. Θα πρέπει, πρώτον, να σημειωθεί ότι η Επιτροπή διαθέτει ευρεία διακριτική ευχέρεια στον προσδιορισμό της περιόδου που πρέπει να λαμβάνεται υπόψη για τους σκοπούς της επαλήθευσης της ζημίας. Δεύτερον, ο αιτών πραγματοποίησε τον ισχυρισμό αυτό σε πολύ προχωρημένο στάδιο για να μπορέσει να τροποποιηθεί η περίοδος. Η υπό εξέταση περίοδος ανακοινώθηκε στα αρχικά στάδια της διαδικασίας, αλλά ο αιτών δεν την αμφισβήτησε τότε. Η περίοδος δεν μπορεί να μεταβληθεί σε τόσο προχωρημένο στάδιο της διαδικασίας για πρακτικούς λόγους και επειδή η τροποποίηση με βάση τα συλλεγόμενα στοιχεία θα ήταν αντίθετη προς την αμερόληπτη διεξαγωγή της έρευνας. Ως εκ τούτου, ο ισχυρισμός απορρίφθηκε. 1.4.2. Μέρη τα οποία αφορά η έρευνα (7) Η Επιτροπή ενημέρωσε επίσημα τον αιτούντα, τους παραγωγούς-εξαγωγείς της οικείας χώρας, τους μη συνδεδεμένους εισαγωγείς, τους χρήστες στην Ένωση που είναι γνωστό ότι ενδιαφέρονται, καθώς και τους αντιπροσώπους της εξαγωγικής χώρας για την έναρξη της επανεξέτασης ενόψει της λήξης της ισχύος των μέτρων. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που αναφερόταν στην ανακοίνωση για την έναρξη της διαδικασίας. (8) Λόγω του εμφανώς μεγάλου αριθμού παραγωγών-εξαγωγέων στην ενδιαφερόμενη χώρα και μη συνδεδεμένων εισαγωγέων στην Ένωση, θεωρήθηκε σκόπιμο, σύμφωνα με το άρθρο 17 του βασικού κανονισμού, να εξετασθεί το ενδεχόμενο εφαρμογής της μεθόδου δειγματοληψίας. Για να μπορέσει η Επιτροπή να αποφασίσει κατά πόσον απαιτείται δειγματοληψία και, εφόσον απαιτείται, να επιλέξει δείγμα, κλήθηκαν τα προαναφερόμενα μέρη, δυνάμει του άρθρου 17 του βασικού κανονισμού, να αναγγελθούν εντός 15 ημερών από την έναρξη της επανεξέτασης και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη. (9) Στην Κίνα πραγματοποιήθηκαν επαφές με δώδεκα γνωστούς παραγωγούς-εξαγωγείς. Δεδομένου ότι μόνο ένας παραγωγός-εξαγωγέας από την Κίνα παρείχε τα ζητούμενα στοιχεία, δεν κρίθηκε σκόπιμη η επιλογή δείγματος παραγωγών-εξαγωγέων. (10) Σε ό,τι αφορά τους εισαγωγείς, εντοπίστηκαν περίπου 10 μη συνδεδεμένοι εισαγωγείς δικυανοδιαμιδίου στην Ένωση και κλήθηκαν να παράσχουν πληροφορίες για δειγματοληψία. Μόνο δύο από αυτούς παρουσιάστηκαν και ήταν πρόθυμοι να συνεργαστούν στην τρέχουσα επανεξέταση. Συνεπώς, δεν ήταν αναγκαία δειγματοληψία για μη συνδεδεμένους εισαγωγείς. (11) Η Επιτροπή απέστειλε ερωτηματολόγια σε όλα τα μέρη που είναι γνωστό ότι ενδιαφέρονται ή που αναγγέλθηκαν εντός της προθεσμίας που καθορίσθηκε στην ανακοίνωση για την έναρξη διαδικασίας. Ελήφθησαν απαντήσεις από τον παραγωγό της Ένωσης, τον συνεργαζόμενο παραγωγό-εξαγωγέα από την Κίνα, δύο μη συνδεδεμένους εισαγωγείς και ένα χρήστη στην Ένωση. (12) Πρόσθετες παρατηρήσεις υπέβαλαν δύο μη συνδεδεμένοι εισαγωγείς/έμποροι και τρεις χρήστες στην Ένωση. (13) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό της πιθανής συνέχισης του ντάμπινγκ και της πιθανότητας συνέχισης της ζημίας, αφενός, και του συμφέροντος της Ένωσης, αφετέρου. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων ενδιαφερόμενων μερών. α) Παραγωγός της Ένωσης: – AlzChem AG, Trostberg, Γερμανία β) Παραγωγός-εξαγωγέας στην Κίνα – Ningxia Jiafeng Chemicals Co., Ltd. Shizuishan, Κίνα γ) Μη συνδεδεμένος εισαγωγέας της Ένωσης: – Helm AG, Αμβούργο, Γερμανία δ) Χρήστης στην Ένωση: – Merck Santé S.A.S., Λυών, Γαλλία 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 2.1. Υπό εξέταση προϊόν (14) Το προϊόν που αποτελεί αντικείμενο της παρούσας επανεξέτασης είναι το ίδιο με το προϊόν της αρχικής έρευνας, ήτοι η ουσία 1-κυανογουανιδίνη (δικυανοδιαμίδιο) καταγωγής Λαϊκής Δημοκρατίας της Κίνας («το υπό εξέταση προϊόν»), το οποίο επί του παρόντος υπάγεται στον κωδικό ΣΟ ex 2926 20 00. Παράγεται από ασβεστική άσβεστο και αιθάλη του άνθρακα και εμφανίζεται ύστερα από αρκετά στάδια παραγωγής. Πρόκειται για στερεά ουσία σε μορφή λεπτής, λευκής, κρυσταλλικής σκόνης, συνήθως άοσμης. (15) Το DCD συνήθως χρησιμοποιείται κυρίως ως ενδιάμεσο προϊόν για την παραγωγή ευρείας ποικιλίας άλλων ενδιάμεσων χημικών προϊόντων, όπως τα φαρμακευτικά προϊόντα, για διάφορες βιομηχανικές χρήσεις — νερό, πολτός και χαρτί, κλωστοϋφαντουργικά προϊόντα, δέρμα — και σε διάφορους κλάδους εποξειδικών εφαρμογών. Αποτελεί βασικό στοιχείο της αλυσίδας αζώτου — άνθρακα — αζώτου (NCN), με εξειδικευμένα τελικά προϊόντα, όπως η νιτρική γουανιδίνη και άλλα παράγωγα NCN. (16) Το περισσότερο DCD που πωλείται στην αγορά της Ένωσης είναι συνήθους τύπου. Μόνο ένα περιορισμένο ποσό έχει μικρότερο μέγεθος σωματιδίων (το λεγόμενο micro DCD). Ο κινέζος εξαγωγέας-παραγωγός παρείχε στοιχεία μόνο για το συνήθη τύπο. 2.2. Ομοειδές προϊόν (17) Ένας χρήστης εξέφρασε αμφιβολίες για το κατά πόσο το ενωσιακό DCD και το κινεζικό DCD ήταν ανόμοια προϊόντα με βάση το γεγονός ότι ο συνήθης τύπος DCD που παράγεται από τον ενωσιακό κλάδο παραγωγής είναι, σύμφωνα με τους ισχυρισμούς, υψηλότερης ποιότητας από το παραγόμενο από τους κινέζους παραγωγούς-εξαγωγείς. Ειδικότερα, ο εν λόγω χρήστης ισχυρίστηκε ότι η περιεκτικότητα του κινεζικού DCD σε νερό είναι σημαντικά υψηλότερη και πιο ασταθής σε σχέση με την περιεκτικότητα σε νερό του DCD που παράγεται στην Ένωση. Επιπλέον, το κινεζικό DCD έχει υψηλότερη περιεκτικότητα προσμείξεων. (18) Όπως και στην αρχική έρευνα, η έρευνα κατέδειξε ότι, ενώ ενδέχεται να υπάρχουν ορισμένες ποιοτικές διαφορές, αυτές δεν είναι δυνατόν να ποσοτικοποιηθούν και επιπλέον δεν επηρεάζουν τις βασικές χημικές, φυσικές και τεχνικές ιδιότητες του DCD που παράγεται και πωλείται από τον ενωσιακό κλάδο παραγωγής στην Ένωση και του υπό εξέταση προϊόντος, που, όπως διαπιστώθηκε, είναι τα ίδια και έχουν τις ίδιες τελικές χρήσεις. (19) Ένας άλλος χρήστης ισχυρίστηκε ότι το micro DCD θα πρέπει να εξαιρεθεί από το πεδίο εφαρμογής των μέτρων αντιντάμπινγκ λόγω των προβαλλόμενων διαφορών στα φυσικά χαρακτηριστικά, τις τελικές χρήσεις και τις τιμές από τον συνήθη τύπο του DCD. (20) Η έρευνα κατέδειξε, εντούτοις, ότι οι δύο τύποι έχουν κοινά βασικά χημικά, φυσικά και τεχνικά χαρακτηριστικά. Η περαιτέρω επεξεργασία του συνήθους τύπου του DCD για την παραγωγή του micro DCD προβλέπει μια απλή φυσική διεργασία (φρεζάρισμα), αλλά καμία χημική επεξεργασία. Επιπλέον, ακόμη και αν οι τιμές του micro DCD είναι υψηλότερες από ό,τι για τον συνήθη τύπο του DCD, και οι δύο τύποι έχουν τις ίδιες βασικές τελικές χρήσεις και μπορεί να εναλλάσσονται κανονικά. (21) Η έρευνα επιβεβαίωσε ότι, όπως και στην αρχική έρευνα, το υπό εξέταση προϊόν και τα προϊόντα που παράγονται και πωλούνται από τον παραγωγό-εξαγωγέα στην εγχώρια αγορά στην Κίνα, καθώς και εκείνα που παράγονται και πωλούνται στην Ένωση από τον ενωσιακό παραγωγό έχουν τα ίδια βασικά φυσικά και τεχνικά χαρακτηριστικά, καθώς και τις ίδιες χρήσεις και, ως εκ τούτου, θεωρούνται ότι είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. 3. Πιθανότητα συνέχισης της πρακτικής ντάμπινγκ 3.1. Προκαταρκτικές παρατηρήσεις (22) Σύμφωνα με το άρθρο 11 παράγραφος 2 του βασικού κανονισμού, εξετάστηκε κατά πόσον η λήξη της ισχύος των υφιστάμενων μέτρων θα οδηγούσε σε συνέχιση της πρακτικής ντάμπινγκ. (23) Όπως αναφέρεται στην αιτιολογική σκέψη (9), λόγω του γεγονότος ότι μόνο μία εταιρεία συνεργάστηκε, δεν ήταν αναγκαίο να επιλεγεί δείγμα παραγωγών-εξαγωγέων στην Κίνα. Η εταιρεία αυτή κάλυψε πάνω από το 35 % των εισαγωγών του υπό εξέταση προϊόντος από την Κίνα στην Ένωση κατά τη διάρκεια της ΠΕΕ. Η εν λόγω εταιρεία δεν πραγματοποίησε εξαγωγές κατά τη διάρκεια της ΠΕ της αρχικής έρευνας και, ως εκ τούτου, δεν συνεργάστηκε κατά την αρχική έρευνα. 3.2. Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ 3.2.1. Ανάλογη χώρα (24) Σύμφωνα με τις διατάξεις του άρθρου 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση τις τιμές ή την κατασκευασμένη αξία σε μια τρίτη χώρα με κατάλληλη οικονομία αγοράς («ανάλογη χώρα») ή με βάση την τιμή που μια τέτοια ανάλογη χώρα εφαρμόζει έναντι άλλων χωρών, συμπεριλαμβανομένης της Ένωσης, ή, εφόσον τα ανωτέρω δεν είναι εφικτά, με βάση οποιοδήποτε άλλο εύλογο δεδομένο, όπως είναι η πράγματι πληρωθείσα ή πληρωτέα τιμή του ομοειδούς προϊόντος στην Ένωση, αναπροσαρμοσμένη καταλλήλως, εφόσον χρειάζεται, για να συμπεριλαμβάνει ένα εύλογο περιθώριο κέρδους. (25) Ελλείψει παραγωγής του υπό εξέταση προϊόντος εκτός της Ένωσης και Κίνας, η Επιτροπή ανέφερε στην ανακοίνωση έναρξης της διαδικασίας την πρόθεσή της να βασιστεί η κανονική αξία στις τιμές που όντως καταβάλλονται ή πρέπει να καταβάλλονται στην Ένωση για το ομοειδές προϊόν, όπως επίσης στην αρχική έρευνα. (26) Το ομοειδές προϊόν πωλήθηκε από τον ενωσιακό κλάδο παραγωγής σε αντιπροσωπευτικές ποσότητες. Ωστόσο, οι εγχώριες πωλήσεις του ενωσιακού κλάδου παραγωγής σημείωναν ζημία, αν και πλησιάζουν το νεκρό σημείο. Κατά συνέπεια, η κανονική αξία βασίστηκε στο κόστος κατασκευής του ενωσιακού κλάδου παραγωγής με πρόσθεση ενός εύλογου ποσού για την πώληση, τις γενικές και τις διοικητικές δαπάνες και το κέρδος. Οι γενικές και διοικητικές δαπάνες και το κέρδος προσδιορίστηκαν με βάση την ίδια μέθοδο όπως και κατά την αρχική έρευνα. Σύμφωνα με το άρθρο 11 παράγραφος 9 έγιναν προσαρμογές στο κόστος κατασκευής του ενωσιακού κλάδου παραγωγής ώστε να αντισταθμιστούν οι συμπληρωματικές δαπάνες που απορρέουν από τη μεταφορά λόγω της φυσικής απόστασης μεταξύ των μονάδων παραγωγής, την έλλειψη άμεσης πρόσβασης σε πρώτες ύλες, οι οποίες πρέπει να μεταφερθούν από απόμακρες εγκαταστάσεις παραγωγής, καθώς και τη διάθεση του υποπροϊόντος (μαύρη άσβεστος). Αυτές οι προσαρμογές έγιναν επίσης στην αρχική έρευνα. 3.2.2. Τιμή εξαγωγής (27) Όλες οι εξαγωγικές πωλήσεις του συνεργαζόμενου παραγωγού-εξαγωγέα στην Ένωση έγιναν απευθείας σε ανεξάρτητους πελάτες που είναι εγκατεστημένοι στην Ένωση. Σύμφωνα με το άρθρο 2 παράγραφος 8 του βασικού κανονισμού, η τιμή εξαγωγής καθορίστηκε με βάση τις πραγματικά πληρωθείσες ή πληρωτέες τιμές. 3.2.3. Σύγκριση (28) Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου. (29) Για τη διασφάλιση της διεξαγωγής δίκαιης σύγκρισης μεταξύ της κανονικής αξίας και της τιμής εξαγωγής του συνεργαζόμενου παραγωγού-εξαγωγέα, και σύμφωνα με το άρθρο 2 παράγραφος 10 του βασικού κανονισμού, πραγματοποιήθηκαν οι δέουσες προσαρμογές για να ληφθούν υπόψη διαφορές στη μεταφορά, στην ασφάλιση, στους φόρους και στο πιστωτικό κόστος οι οποίες επηρεάζουν τις τιμές και τη δυνατότητα σύγκρισης των τιμών. 3.2.4. Περιθώριο ντάμπινγκ (30) Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίσθηκε βάσει της σύγκρισης της μέσης σταθμισμένης κανονικής αξίας με το σταθμισμένο μέσο όρο των τιμών εξαγωγής. (31) Για τον συνεργαζόμενο παραγωγό-εξαγωγέα η σύγκριση κατέδειξε την ύπαρξη ντάμπινγκ, αν και σημαντικά χαμηλότερου από το επίπεδο ντάμπινγκ που διαπιστώθηκε στην αρχική έρευνα. 3.3. Εξέλιξη των εισαγωγών σε περίπτωση κατάργησης των μέτρων 3.3.1. Προκαταρκτική παρατήρηση (32) Πέραν της διαπίστωσης ντάμπινγκ κατά τη διάρκεια της ΠΕΕ, ερευνήθηκε η πιθανότητα συνέχισης του ντάμπινγκ σε περίπτωση κατάργησης των μέτρων και αναλύθηκαν τα ακόλουθα στοιχεία: ικανότητα παραγωγής και πλεονάζουσα παραγωγική ικανότητα στην Κίνα· όγκος και τιμές των εισαγωγών με ντάμπινγκ από την Κίνα· η ελκυστικότητα της αγοράς της Ένωσης σε σχέση με τις εισαγωγές από την Κίνα. (33) Σε αυτό το πλαίσιο, πρέπει να σημειωθεί ότι ο συνεργαζόμενος παραγωγός-εξαγωγέας αντιπροσώπευε ποσοστό ύψους άνω του 30 % της συνολικής παραγωγικής ικανότητας στη ΛΔΚ κατά τη διάρκεια της ΠΕΕ. 3.3.2. Παραγωγική ικανότητα και πλεονάζουσα παραγωγική ικανότητα των κινέζων παραγωγών (34) Επειδή δεν υπάρχουν πολλές πληροφορίες για τον κινεζικό κλάδο παραγωγής DCD, τα συμπεράσματα σχετικά με την πλεονάζουσα παραγωγική ικανότητα βασίζονται κυρίως στις πληροφορίες που περιέχονται στην αίτηση επανεξέτασης και στις πληροφορίες που ελήφθησαν από τον μοναδικό συνεργασθέντα παραγωγό, διασταυρούμενες, στο μέτρο του δυνατού, με πληροφορίες που είναι διαθέσιμες δημόσια. (35) Σε αυτή τη βάση θεωρείται ότι η συνολική εγκατεστημένη ικανότητα στην Κίνα αυξήθηκε μεταξύ του 2007 και του 2012. Η πραγματική παραγωγή κατά την ΠΕΕ περιορίστηκε, ωστόσο, σε 80 000 τόνους, πράγμα που σημαίνει ότι μπορεί να διατίθεται κάποια πλεονάζουσα παραγωγική ικανότητα. Η εγκατεστημένη κινεζική παραγωγική ικανότητα κατά τη διάρκεια της ΠΕΕ αντιπροσωπεύει περισσότερη από την παγκόσμια ζήτηση DCD και η πλεονάζουσα παραγωγική ικανότητα μπορεί να αντιπροσωπεύει περισσότερη από τη συνολική κατανάλωση της Ένωσης κατά τη διάρκεια της ΠΕΕ, ενώ η εγχώρια κινεζική κατανάλωση κατά τη διάρκεια της ΠΕ ανερχόταν μόνον σε 40 000 τόνους, δηλαδή στο ήμισυ της πραγματικής κινεζικής παραγωγής. (36) Σε σχέση με την πλεονάζουσα ικανότητα, οι πληροφορίες που συγκεντρώθηκαν επιτόπου κατά τη διάρκεια της έρευνας δείχνουν ότι στον μόνο συνεργαζόμενο παραγωγό, ο οποίος αντιπροσωπεύει πάνω από το 20 % της συνολικής εγκατεστημένης παραγωγικής ικανότητας της Κίνας το 2012, έχει χορηγηθεί έγκριση για επέκταση της παραγωγικής του ικανότητας κατά 50 % το 2014. Αναμένεται ότι αυτή η νέα παραγωγική ικανότητα θα εξυπηρετήσει, μεταξύ άλλων, τις διαδικασίες παραγωγής του ίδιου του παραγωγού (δεσμευμένη χρήση του DCD) και την κινεζική εγχώρια αγορά, η οποία κατά τη διάρκεια της ΠΕΕ απορρόφησε περίπου το ήμισυ της παραγωγής DCD του μοναδικού συνεργαζόμενου παραγωγού. Στοιχεία που ελήφθησαν από τον μοναδικό συνεργαζόμενο παραγωγό κατέδειξαν ότι οι μελλοντικές επενδύσεις στην παραγωγική ικανότητα θα χρησιμοποιηθούν για τον εφοδιασμό, μεταξύ άλλων, της κινεζικής εγχώριας αγοράς η οποία είναι μεγάλη και ταχέως αναπτυσσόμενη. (37) Συνεπώς, η Κίνα είναι σε θέση να παράγει μεγάλες ποσότητες προς εξαγωγή, ιδίως επειδή δεν υπάρχουν ενδείξεις ότι η εγχώρια αγορά έχει τη δυνατότητα να απορροφήσει όλη την πλεονάζουσα παραγωγική ικανότητα. 3.3.3. Όγκος και τιμές εισαγωγών που αποτελούν αντικείμενο ντάμπινγκ από την Κίνα (38) Σύμφωνα με τη Eurostat και τα επαληθευμένα στοιχεία εισαγωγών, ο όγκος των εισαγωγών από την Κίνα μειώθηκε απότομα όταν τα μέτρα εισήχθησαν το 2007 και άρχισε να αυξάνεται και πάλι ελαφρώς μεταξύ του 2009 και του τέλους της ΠΕΕ, αλλά δεν έφτασε ποτέ το επίπεδο του 2007. Αυτό αντανακλάται επίσης στο μερίδιο αγοράς των κινεζικών εισαγωγών, που σημείωσε πτώση από το 40-45 % το 2007 στο 10-15 % το 2009 και έφθασε και πάλι το επίπεδο του 15-20 % στο τέλος της ΠΕΕ, παρά την αύξηση των κινεζικών τιμών κατά 73 %. 3.3.4. Ελκυστικότητα της αγοράς της Ένωσης (39) Η ενωσιακή αγορά είναι σχετικά μεγάλη, αγγίζοντας περίπου το 18% της παγκόσμιας κατανάλωσης DCD αλλά δεν είναι απαραίτητα η πιο ελκυστική ή η μοναδική ελκυστική αγορά σε σχέση με τα μερίδια πώλησης και τις τιμές [βλ. αιτιολογική σκέψη (74)]. Πράγματι, οι διαθέσιμες πληροφορίες δείχνουν ότι οι κινέζοι παραγωγοί αναμένουν αυξημένη ζήτηση από τον φαρμακευτικό κλάδο, π.χ. στην Ινδία, που χρησιμοποιεί το DCD, για παράδειγμα, ως εισροή για την παραγωγή φαρμάκου για το διαβήτη (μετφορμίνη). Η νέα ζήτηση, επομένως, θα μπορέσει δυνητικά να απορροφήσει ένα μεγάλο μέρος της κινεζικής πλεονάζουσας παραγωγικής ικανότητας. Βάσει όλων των ανωτέρω, θεωρείται ότι η αγορά της Ένωσης δεν αποτελεί τη μοναδική ελκυστική αγορά για τους κινέζους εξαγωγείς. 3.3.5. Συμπέρασμα για την πιθανότητα συνέχισης της πρακτικής ντάμπινγκ (40) Η έρευνα επιβεβαίωσε ότι οι κινεζικές εισαγωγές εξακολούθησαν να εισέρχονται στην αγορά της Ένωσης σε τιμές που αποτελούν αντικείμενο ντάμπινγκ κατά τη διάρκεια της ΠΕΕ. Δεδομένου του συνεχιζόμενου ντάμπινγκ, του γεγονότος ότι η αγορά της Ένωσης είναι μεγάλη και ήταν ελκυστική για τους κινέζους εξαγωγείς στο παρελθόν, καθώς και της πλεονάζουσας παραγωγικής ικανότητας στην Κίνα, η οποία υπερβαίνει τη συνολική κατανάλωση της Ένωσης, μπορεί να συναχθεί το συμπέρασμα ότι υπάρχει πιθανότητα συνέχισης της πρακτικής ντάμπινγκ εάν καταργηθούν τα μέτρα. Ωστόσο, πρέπει να σημειωθεί ότι το τρέχον επίπεδο ντάμπινγκ είναι σημαντικά χαμηλότερο από αυτό που διαπιστώθηκε κατά την αρχική έρευνα. 4. ΚΑΤΑΣΤΑΣΗ ΤΗΣ ΑΓΟΡΑΣ ΤΗΣ ΕΝΩΣΗΣ 4.1. Προκαταρκτική παρατήρηση (41) Καθώς η ανάλυση αφορά μόνο μία εταιρεία, για λόγους απορρήτου οι περισσότεροι δείκτες παρουσιάζονται με δεικτοποιημένη μορφή είτε ως εύρος τιμών. 4.2. Κλάδος παραγωγής της Ένωσης (42) Η παραγωγή του ενωσιακού παραγωγού AlzChem AG αντιπροσωπεύει το 100 % του DCD που παράγεται στην Ένωση. Ως εκ τούτου, συνάγεται το συμπέρασμα ότι η AlzChem AG αποτελεί τον ενωσιακό κλάδο παραγωγής, κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού. 4.3. Κατανάλωση στην αγορά της Ένωσης (43) Η κατανάλωση στην Ένωση προσδιορίστηκε βάσει του όγκου των μη δεσμευμένων πωλήσεων του ενωσιακού κλάδου παραγωγής στην αγορά της Ένωσης και βάσει των στοιχείων της Eurostat σχετικά με τις εισαγωγές, διασταυρούμενων με άλλες στατιστικές πηγές. Κατά τη διάρκεια της υπό εξέταση περιόδου εξελίχθηκε ως εξής: Πίνακας 1 || 2009 || 2010 || 2011 || ΠΕΕ Κατανάλωση της Ένωσης (σε τόνους) || 11 042 || 13 712 || 14 338 || 14 146 Δείκτης (2009=100) || 100 || 124 || 130 || 128 (44) Εκτός από την κατανάλωση στην ελεύθερη αγορά που παρουσιάστηκε ανωτέρω, σημειώνεται ότι κατά την υπό εξέταση περίοδο οι πωλήσεις στη δεσμευμένη αγορά DCD από τον ενωσιακό κλάδο παραγωγής κυμαίνονταν μεταξύ 10 και 20 % της ενωσιακής παραγωγής και εξελίχθηκαν ως εξής: Πίνακας 2 || 2009 || 2010 || 2011 || ΠΕΕ Δεσμευμένη χρήση – Δείκτης (2009=100) || 100 || 123 || 124 || 127 4.4. Εισαγωγές στην Ένωση από την Κίνα (45) Λαμβανομένου υπόψη ότι μόνο ένας εξαγωγέας συνεργάστηκε κατά την έρευνα, διαπιστώθηκε ότι τα στοιχεία της Eurostat ήταν η καλύτερη πηγή πληροφοριών για τους όγκους και τις τιμές εισαγωγών. Τα στοιχεία της Eurostat αφορούν την ΕΕ των 27 και διασταυρώθηκαν με άλλες πηγές όπως τις κινεζικές στατιστικές εξαγωγών, τη βάση δεδομένων που προβλέπεται στο άρθρο 14 παράγραφος 6, καθώς και τα στοιχεία του συνεργαζόμενου εισαγωγέα-χρήστη. (46) Οι παραδόσεις του DCD από την Κίνα εισάγονταν στο πλαίσιο δύο τελωνειακών καθεστώτων. Υπό το κανονικό καθεστώς ήταν καταβλητέα τόσο το κανονικό δασμολόγιο όσο και ο δασμός αντιντάμπινγκ. Στο πλαίσιο του καθεστώτος τελειοποίησης προς επανεξαγωγή κανένας από αυτούς τους δασμούς δεν ήταν καταβλητέος, επειδή το υλικό χρησιμοποιήθηκε για την παραγωγή κατάντη προϊόντων που εξήχθησαν εκτός της Ένωσης. Όπως φαίνεται από τον παρακάτω πίνακα, το καθεστώς τελειοποίησης προς επανεξαγωγή καλύπτει τα δύο τρίτα περίπου των εισαγωγών κατά την ΠΕΕ. 4.4.1. Όγκος και μερίδιο αγοράς (47) Μετά την επιβολή των μέτρων αντιντάμπινγκ το 2007, ο όγκος των κινεζικών εισαγωγών μειώθηκε σημαντικά. Το συνολικό μερίδιό τους στην αγορά κατά τη διάρκεια της ΠΕΕ ήταν περίπου 15-20 %. Παρά το γεγονός αυτό, κατά την εξεταζόμενη περίοδο ο όγκος των εισαγωγών καταγωγής Κίνας υπό το κανονικό τελωνειακό καθεστώς παρουσίασε διακυμάνσεις, ενώ οι κινεζικές εισαγωγές που πραγματοποιήθηκαν στο πλαίσιο του καθεστώτος τελειοποίησης προς επανεξαγωγή υπερδιπλασιάστηκαν. Λαμβανομένων υπόψη και των δύο καθεστώτων, οι όγκοι των εισαγωγών αυξήθηκαν κατά την ίδια περίοδο, αλλά παραμένουν πολύ χαμηλότεροι από τα επίπεδα που παρατηρήθηκαν πριν από την επιβολή των μέτρων (άνω των 6 000 τόνων). Πίνακας 3 Εισαγωγές από την Κίνα || 2009 || 2010 || 2011 || ΠΕΕ Όγκος των εισαγωγών – κανονικό καθεστώς (τόνοι) || 881 || 1 251 || 1 781 || 730 Δείκτης (2009=100) || 100 || 142 || 202 || 83 Μερίδιο αγοράς || 5-10 % || 5-10 % || 10-15 % || 5-10 % Μέση τιμή εισαγωγής – κανονικό καθεστώς (ευρώ/τόνο) || 1 218 || 1 267 || 1 826 || 2 101 Μέση τιμή εισαγωγής – καθεστώς τελειοποίησης προς επανεξαγωγή (ευρώ/τόνο) || 1 677 || 1 463 || 1 674 || 2 069 Όγκος των εισαγωγών – καθεστώς τελειοποίησης προς επανεξαγωγή (τόνοι) || 676 || 984 || 654 || 1 467 Δείκτης (2009=100) || 100 || 146 || 97 || 217 Μερίδιο αγοράς – όλα τα καθεστώτα || 10-15 % || 15-20 % || 15-20 % || 15-20 % 4.4.2. ΤΙΜΗ (48) Όπως αποτυπώνεται στον ανωτέρω πίνακα, οι τιμές των κινεζικών εισαγωγών αυξήθηκαν σημαντικά κατά την υπό εξέταση περίοδο. (49) Ο ενωσιακός κλάδος παραγωγής ισχυρίστηκε ότι η εξέλιξη των τιμών δεν μπορεί να εξηγηθεί από την εξέλιξη των τιμών των βασικών συντελεστών κόστους, δηλαδή των πρώτων υλών και του ενεργειακού κόστους. Ωστόσο, δεν προσκόμισε κάποια εναλλακτική εξήγηση ή αποδεικτικό στοιχείο για την υποστήριξη του ισχυρισμού του. 4.4.3. Πωλήσεις σε τιμές χαμηλότερες από τις ενωσιακές (υποτιμολόγηση) (50) Για να εξεταστεί αν υπήρξαν πωλήσεις σε τιμές χαμηλότερες από αυτές τις Ένωσης, έγινε σύγκριση ανάμεσα στις μέσες σταθμισμένες τιμές πώλησης του ενωσιακού κλάδου παραγωγής σε μη συνδεδεμένους πελάτες στην αγορά της Ένωσης και τις αντίστοιχες μέσες σταθμισμένες τιμές CIF των εισαγωγών από τη ΛΔΚ (συνήθης τύπος DCD μόνον). Οι τιμές πωλήσεων του ενωσιακού κλάδου παραγωγής προσαρμόστηκαν ιδίως για το κόστος παράδοσης και τις προμήθειες σε επίπεδο τιμής «εκ του εργοστασίου». Οι τιμές CIF των εξαγωγών από την Κίνα ελήφθησαν από την Eurostat και διασταυρώθηκαν με τη βάση δεδομένων που προβλέπεται στο άρθρο 14 παράγραφος 6 και απέκλεισαν εκείνες τις εισαγωγές που βρίσκονταν υπό το καθεστώς τελειοποίησης προς επανεξαγωγή. Οι ανωτέρω τιμές CIF προσαρμόστηκαν για να καλύψουν τις δαπάνες που σχετίζονται με τον εκτελωνισμό, δηλαδή το δασμολόγιο και τα έξοδα μετά την εισαγωγή. Οι πωλήσεις σε τιμές χαμηλότερες από τις ενωσιακές για τις εισαγωγές που υπόκεινται σε καθεστώς τελειοποίησης προς επανεξαγωγή αναλύονται στην αιτιολογική σκέψη (83). (51) Η σύγκριση κατέδειξε ότι κατά τη διάρκεια της ΠΕΕ οι εισαγωγές του υπό εξέταση προϊόντος δεν πραγματοποιήθηκαν σε τιμές χαμηλότερες από τις τιμές του ενωσιακού κλάδου παραγωγής. 4.5. Εισαγωγές στην Ένωση από άλλες τρίτες χώρες (52) Δεν υπήρξαν σημαντικές εισαγωγές από άλλες τρίτες χώρες. (53) Κατά την εξεταζόμενη περίοδο ο όγκος των εισαγωγών από τις ΗΠΑ ουδέποτε κατέλαβε μερίδιο της αγοράς πλέον του 2 %. Η έρευνα αποκάλυψε ότι, στην πραγματικότητα, οι εισαγωγές αυτές ήταν του συνήθους τύπου DCD που είχε αρχικά παραχθεί στην Κίνα και στη συνέχεια κονιοποιηθεί στις ΗΠΑ. Πίνακας 4 Εισαγωγές από τις ΗΠΑ || 2009 || 2010 || 2011 || ΠΕΕ Όγκος των εισαγωγών (τόνοι) || 192 || 237 || 282 || 255 Δείκτης (2009=100) || 100 || 123 || 147 || 133 Μερίδιο αγοράς || 0-2 % || 0-2 % || 0-2 % || 0-2 % 4.6. Οικονομική κατάσταση του κλάδου παραγωγής της Ένωσης (54) Σύμφωνα με το άρθρο 3 παράγραφος 5 του βασικού κανονισμού, η εξέταση του αντικτύπου των εισαγωγών που αποτελούν αντικείμενο ντάμπινγκ στον ενωσιακό κλάδο παραγωγής περιέλαβε αξιολόγηση όλων των οικονομικών παραγόντων και δεικτών που επηρέασαν την κατάσταση του ενωσιακού κλάδου παραγωγής κατά την υπό εξέταση περίοδο. 4.6.1. Παραγωγή, παραγωγική ικανότητα και χρησιμοποίηση της παραγωγικής ικανότητας (55) Ο ενωσιακός κλάδος παραγωγής λειτουργούσε μία καθετοποιημένη αλυσίδα παραγωγής DCD, ενσωματώνοντας όχι μόνο το DCD αλλά και τα ανάντη και κατάντη προϊόντα. Από το 2009 η παραγωγική ικανότητα DCD της Ένωσης δεν μεταβλήθηκε. Κατά την εξεταζόμενη περίοδο, ο παραγωγός της Ένωσης αύξησε σε μεγάλο βαθμό την παραγωγή λόγω της μεγαλύτερης ζήτησης στην ενωσιακή αγορά όπως φάνηκε στον πίνακα 1 παραπάνω. Από το 2010 ο παραγωγός της Ένωσης λειτουργεί με μάλλον το πλήρες δυναμικό του. Αυτό συνέβη σε μικρότερο βαθμό το 2009, όταν η παραγωγή και οι πωλήσεις είχαν πληγεί από την οικονομική κρίση. Πίνακας 5 || 2009 || 2010 || 2011 || ΠΕΕ Παραγωγή - Δείκτης (2009=100) || 100 || 115 || 113 || 109 Παραγωγική ικανότητα - Δείκτης (2009=100) || 100 || 100 || 100 || 100 Χρησιμοποίηση παραγωγικής ικανότητας || 86,9 % || 100,2 % || 98,2 % || 95,2 % 4.6.2. Αποθέματα (56) Ο παραγωγός της Ένωσης διατήρησε ένα μικρό απόθεμα καθ’ όλη την υπό εξέταση περίοδο, γεγονός που δεν κρίθηκε ότι αποτελεί σημαντικό παράγοντα για την αξιολόγηση της κατάστασης του ενωσιακού κλάδου παραγωγής. Πίνακας 6 || 2009 || 2010 || 2011 || ΠΕΕ Αποθέματα - Δείκτης (2009=100) || 100 || 73 || 88 || 49 4.6.3. Όγκος πωλήσεων, μερίδια αγοράς και μέσες τιμές μονάδας στην Ένωση (57) Οι πωλήσεις του ενωσιακού κλάδου παραγωγής σε μη συνδεδεμένους πελάτες στην αγορά της Ένωσης αυξήθηκε κατά 26 % στη διάρκεια της υπό εξέταση περιόδου, ενώ οι τιμές πώλησης αυξήθηκαν κατά 7 %. (58) Ο κλάδος παραγωγής της Ένωσης κατάφερε να αυξήσει τις πωλήσεις του στην ΕΕ λόγω της αύξησης της κατανάλωσης που φαίνεται στο πίνακα 1 παραπάνω. Ο ενωσιακός κλάδος παραγωγής διατήρησε ένα πολύ μεγάλο μερίδιο της ενωσιακής αγοράς. Πίνακας 7 || 2009 || 2010 || 2011 || ΠΕΕ Όγκος πωλήσεων - Δείκτης (2009=100) || 100 || 121 || 125 || 126 Μερίδιο αγοράς || 80-85 % || 80-85 % || 80-85 % || 80-85 % Τιμές πωλήσεων - Δείκτης (2009=100) || 100 || 95 || 98 || 107 4.6.4. Κερδοφορία και ταμειακή ροή (59) Κατά την εξεταζόμενη περίοδο η κερδοφορία του ενωσιακού κλάδου παραγωγής βελτιώθηκε σημαντικά, καθώς μπόρεσε να αυξήσει τον όγκο των πωλήσεών του και την τιμή πώλησης στην αγορά της Ένωσης σε μη συνδεδεμένους πελάτες. Η έντονη βελτίωση της κερδοφορίας είναι ακόμα πιο σημαντική αν ληφθούν υπόψη οι βαριές ζημίες του κλάδου κατά την αρχική ΠΕ (-20 έως -30 %). Πίνακας 8 || 2009 || 2010 || 2011 || ΠΕΕ Κερδοφορία || -10 % έως 0 % || -10 % έως 0 % || -10 % έως 0 % || -5 % έως 0 % (60) Η κερδοφορία των δεσμευμένων συναλλαγών ήταν συγκριτικά καλή. (61) Κατά την εξεταζόμενη περίοδο οι ταμειακές ροές ήταν πάντα αρνητικές με την εξαίρεση της ΠΕΕ, σύμφωνα με τη γενική κερδοφορία. Πίνακας 9 || 2009 || 2010 || 2011 || ΠΕΕ Ταμειακή ροή – Δείκτης (2009=-100) || -100 || -84 || -229 || 174 4.6.5. Επενδύσεις, απόδοση των επενδύσεων και ικανότητα άντλησης κεφαλαίου (62) Κατά τη διάρκεια της υπό εξέταση περιόδου ο ενωσιακός κλάδος παραγωγής προέβη σε επενδύσεις για τη διατήρηση και την αξιοποίηση των υφιστάμενων μηχανών παραγωγής. Το 2009 προέβη σε μια σημαντική νέα επένδυση που συνδέεται με το micro DCD. Πίνακας 10 || 2009 || 2010 || 2011 || ΠΕΕ Επενδύσεις - Δείκτης (2009=100) || 100 || 50 || 65 || 37 (63) Η απόδοση των επενδύσεων παρέμεινε αρνητική κατά τη διάρκεια της εξεταζόμενης περιόδου σύμφωνα με την προαναφερθείσα κερδοφορία. Πίνακας 11 || 2009 || 2010 || 2011 || ΠΕΕ Δείκτης απόδοσης επενδύσεων - Δείκτης (2009 = 100) || -100 || -63 || -62 || -10 (64) Ο ενωσιακός κλάδος παραγωγής ισχυρίστηκε ότι δεν αντιμετώπισε δυσκολίες στην άντληση κεφαλαίων κατά την υπό εξέταση περίοδο. 4.6.6. Απασχόληση, παραγωγικότητα και μισθοί (65) Οι επενδύσεις που έγιναν κατά την υπό εξέταση περίοδο συνέβαλαν στην αύξηση του αριθμού των υπαλλήλων με υψηλά προσόντα. Κατά την εξεταζόμενη περίοδο το μέσο επίπεδο των μισθών αυξήθηκε κατά 15 %. (66) Η αύξηση στην απασχόληση και την παραγωγικότητα αντικατοπτρίζει την αύξηση της παραγωγικότητας το 2010. Πίνακας 12 || 2009 || 2010 || 2011 || ΠΕΕ Αριθμός υπαλλήλων - Δείκτης (2009 = 100) || 100 || 107 || 104 || 105 Παραγωγικότητα (τόνοι ανά υπάλληλο) — Δείκτης (2009 = 100) || 100 || 108 || 108 || 105 Κόστος εργασίας ανά υπάλληλο — Δείκτης (2009 = 100) || 100 || 112 || 113 || 115 4.6.7. Μέγεθος του ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ (67) Η πρακτική ντάμπινγκ συνεχίστηκε κατά τη διάρκεια της ΠΕΕ, όπως εξηγείται στο σημείο 3.2 ανωτέρω. (68) Ο αντίκτυπος του μεγέθους του πραγματικού περιθωρίου ντάμπινγκ στον ενωσιακό κλάδο παραγωγής, δεδομένου του όγκου των εισαγωγών που αποτελούν αντικείμενο ντάμπινγκ από την Κίνα, δεν μπορεί να θεωρηθεί τόσο υψηλός. Σε σύγκριση με την αρχική έρευνα, ο ενωσιακός κλάδος παραγωγής έχει βελτιωθεί σημαντικά - ήδη βρισκόταν σε φάση ανάκαμψη από το προηγούμενο ντάμπινγκ, ιδίως από την άποψη της κερδοφορίας, των πωλήσεων και του μεριδίου της αγοράς. 4.6.8. Συμπέρασμα (69) Ακόμη και αν ορισμένες θετικές εξελίξεις που αναφέρονται ανωτέρω είναι σχετικά πρόσφατες, θεωρείται ότι η κατάσταση του κλάδου παραγωγής της Ένωσης βελτιώθηκε σημαντικά κατά την εξεταζόμενη περίοδο. Όλοι οι χρηματοοικονομικοί δείκτες στο τέλος της ΠΕΕ ήταν θετικοί ή σχεδόν θετικοί. (70) Η επιβολή των μέτρων αντιντάμπινγκ το 2007 επέτρεψε στον κλάδο παραγωγής της Ένωσης να ανακάμψει σταθερά από τις ζημιογόνες επιπτώσεις του ντάμπινγκ, εκμεταλλευόμενος περαιτέρω το δυναμικό του στις αγορές της Ένωσης και τρίτων χωρών. Το γεγονός ότι ο ενωσιακός κλάδος παραγωγής επωφελήθηκε από τα μέτρα καταδεικνύεται ως επί το πλείστον από το υψηλό επίπεδο της παραγωγής, τη χρησιμοποίηση της παραγωγικής ικανότητας και την αύξηση των τιμών πώλησης και της αποδοτικότητας της ΕΕ. Κατά την ΠΕΕ δεν φάνηκε να σημειώνεται πλέον σημαντική ζημία λόγω κινεζικών εισαγωγών. (71) Μετά την κοινοποίηση, ο αιτών ισχυρίστηκε ότι το γεγονός ότι στο πλαίσιο της αρχικής έρευνας ορισμένοι δείκτες ζημίας έδειξαν θετική τάση δεν εμπόδισε την Επιτροπή να επιβεβαιώσει την ύπαρξη σημαντικής ζημίας εκείνη την περίοδο. Ο ισχυρισμός πρέπει να απορριφθεί. Ο κανονισμός (ΕΚ) αριθ.1331/2007 αποτέλεσε απάντηση σε διαφορετικές συγκυρίες, δηλαδή όταν ο ενωσιακός κλάδος παραγωγής ήταν λιγότερο κερδοφόρος. Επιπλέον, μια επανεξέταση ενόψει της λήξεως διαφέρει εντελώς από μια έρευνα σύμφωνα με το άρθρο 5 του βασικού κανονισμού. Ενώ η δεύτερη επικεντρώνεται στο κατά πόσον οι πρακτικές ντάμπινγκ προκαλούν ζημία στον εγχώριο κλάδο παραγωγής, η πρώτη είναι μια διαδικασία με μελλοντικές προοπτικές που αναλύει το τι ενδέχεται να συμβεί σε περίπτωση λήξης ισχύος των μέτρων. 5. Πιθανότητα επανάληψης της ζημίας (72) Όπως αποδεικνύεται με τα παραπάνω, ο κλάδος παραγωγής της Ένωσης δεν υπέστη σημαντική ζημία κατά την ΠΕΕ. Σύμφωνα με το άρθρο 11 παράγραφος 2 του βασικού κανονισμού, εξετάστηκε επομένως αν η λήξη ισχύος των μέτρων θα οδηγούσε ενδεχομένως στην εκ νέου εμφάνιση της ζημίας. 5.1. Αντίκτυπος της πλεονάζουσας ικανότητας στην Κίνα (73) Η έρευνα έδειξε ότι υπάρχουν μεγάλες πλεονάζουσες παραγωγικές ικανότητες στην Κίνα [βλέπε αιτιολογικές σκέψεις (34) έως (37)]. Ωστόσο, δεν υπάρχουν βάσιμοι λόγοι για να συναχθεί το συμπέρασμα ότι η εν λόγω πλεονάζουσα παραγωγική ικανότητα είναι πιθανόν να οδηγήσει σε σημαντικές εισαγωγές στην Ένωση. (74) Η Ένωση είναι μία από τις πολλές αγορές όπου δραστηριοποιούνται οι κινέζοι παραγωγοί-εξαγωγείς. Όσον αφορά τις τιμές, τα στοιχεία που προσκόμισε ο ενωσιακός κλάδος παραγωγής, ο συνεργαζόμενος παραγωγός-εξαγωγέας από την Κίνα και τα στοιχεία από τις κινεζικές στατιστικές εξαγωγών επιβεβαιώνουν ότι πολλές αγορές εκτός ΕΕ είναι τουλάχιστον εξίσου ελκυστικές με την ενωσιακή. (75) Όσον αφορά τις εξαγωγικές πωλήσεις του κλάδου παραγωγής της Ένωσης, αυτές συχνά πραγματοποιούνταν σε τιμές υψηλότερες από τις τιμές της Ένωσης. Μετά την κοινοποίηση, ο αιτών ισχυρίστηκε ότι οι υψηλότερες τιμές εξαγωγής του δεν συνδέονταν με τη σχετική ελκυστικότητα τέτοιων αγορών, αλλά θα πρέπει μάλλον να εξηγηθούν από το γεγονός ότι οι πωλήσεις αυτές αφορούσαν μόνο μικρούς όγκους πωλήσεων. Το επιχείρημα αυτό θα πρέπει να απορριφθεί, καθώς οι συνολικές πωλήσεις του ενωσιακού κλάδου παραγωγής συνέχιζαν να είναι σημαντικές κατά την ΠΕΕ (μεταξύ 20% και 30% της παραγωγής του ενωσιακού κλάδου παραγωγής). Επίσης, δεν τεκμηριώθηκε το ότι οι πωλήσεις σε πελάτες ήταν σημαντικά μικρότερες σε ποσότητα. (76) Επίσης, τα στατιστικά στοιχεία για τις κινεζικές τιμές εξαγωγής του DCD στις διάφορες αγορές δεν αντικατοπτρίζουν μια διακριτή ελκυστικότητα της αγοράς της ΕΕ σε σύγκριση με άλλες αγορές εξαγωγών. Υπήρχε ήδη σημαντική πλεονάζουσα παραγωγική ικανότητα κατά τη διάρκεια της ΠΕΕ, αλλά δεν οδήγησε σε ζημιογόνο συμπεριφορά τιμολόγησης εκ μέρους των κινέζων εξαγωγέων. Το γεγονός ότι η πλεονάζουσα παραγωγική ικανότητα θα αυξηθεί περαιτέρω σε αυτή την περίπτωση δεν είναι ένδειξη πιθανότητας πρόκλησης ζημίας. Η Ινδία αποτελεί, με διαφορά, τη μεγαλύτερη παγκόσμια αγορά DCD. Οι κινεζικές στατιστικές εξαγωγών κατέδειξαν ότι ο όγκος των κινεζικών πωλήσεων αντιπροσώπευε το περίπου 10% μόνο του όγκου των πωλήσεων που έγιναν στην Ινδία και ότι ο κινεζικός μέσος όρος τιμών πωλήσεων στην ΕΕ ανά τόνο ήταν μάλλον αντίστοιχος με τις τιμές των κινεζικών πωλήσεων στην Ινδία. Με άλλα λόγια, οι επικρατούσες τιμές της αγοράς στη σημαντική αγορά της Ινδίας (οι οποίες αυξήθηκαν κατά 65% κατά μέσο όρο στην υπό εξέταση περίοδο) είναι εξίσου ενδιαφέρουσες για τους παραγωγούς DCD. Δεν υπάρχει καμία ένδειξη ότι η πλεονάζουσα παραγωγική ικανότητα στην Κίνα θα οδηγήσει σε τεράστιες εισαγωγές στην Ένωση. Επί του παρόντος μπορεί να αναμένεται ότι τουλάχιστον ένα μέρος της εν λόγω πλεονάζουσας παραγωγικής ικανότητας δεν θα χρησιμοποιηθεί στο εγγύς μέλλον. Το συμπέρασμα αυτό βασίζεται στις προηγούμενες εξελίξεις, καθώς τα στοιχεία που υπέβαλε ο αιτών υποδεικνύουν ότι, ενώ μεταξύ του 2008 και της ΠΕΕ η Κίνα αύξησε την παραγωγική της ικανότητα κατά σχεδόν 50%, αύξησε τη συνολική παραγωγή της μόνο κατά 20% περίπου. Οι προβλέψεις που έχει κάνει ο αιτών έως το 2016 καταδεικνύουν ότι η κινεζική παραγωγική ικανότητα θα υπερβαίνει κατά πολύ την παγκόσμια ζήτηση και, επομένως, θα παραμείνει προς το παρόν αχρησιμοποίητη. Η πλεονάζουσα παραγωγική ικανότητα σε εθνική κλίμακα θα ήταν μικρότερη εάν οι προβλέψεις καταρτίζονταν με βάση τα στοιχεία των πωλήσεων που παρασχέθηκαν από τον συνεργαζόμενο κινέζο παραγωγό-εξαγωγέα. Εν πάση περιπτώσει, το γεγονός ότι, αντίθετα με την ενωσιακή παραγωγή [βλ. αιτιολογική σκέψη (55) ανωτέρω], η κινεζική παραγωγή DCD δεν αποτελεί τμήμα μιας αμιγώς καθετοποιημένης αλυσίδας παραγωγής σημαίνει ότι είναι λιγότερο δαπανηρό να παραμείνει αχρησιμοποίητη η πλεονάζουσα παραγωγική ικανότητα. (77) Επιπλέον, η αυξανόμενη ζήτηση ιδίως για τη φαρμακοβιομηχανία σε χώρες όπως η Ινδία [βλ. αιτιολογική σκέψη (39)] θα μπορούσε, ενδεχομένως, να απορροφήσει άλλο ένα μέρος της κινεζικής πλεονάζουσας ικανότητας. Επιπλέον, η έρευνα κατέληξε στο συμπέρασμα ότι τα προϊόντα DCD της AlzChem θεωρήθηκαν πιο ελκυστικά για χρήστες της ΕΕ λόγω, μεταξύ άλλων, της γεωγραφικής της θέσης και της αξιοπιστίας του εφοδιασμού. Αυτό παρέχει ένα σχετικό πλεονέκτημα έναντι των κινέζων παραγωγών όσον αφορά τους βασικούς χρήστες στην ΕΕ που αγοράζουν σημαντικές ποσότητες DCD. Ως εκ τούτου, λαμβανομένου υπόψη αυτού του πλαισίου, η μεγάλη παραγωγική ικανότητα στην Κίνα δεν αποτελεί λόγο να συναχθεί το συμπέρασμα ότι υπάρχει πιθανότητα επανάληψης της ζημίας. Το γεγονός και μόνο ότι ο ενωσιακός κλάδος παραγωγής έχασε μερίδιο αγοράς σε σχέση με την παγκόσμια παραγωγική ικανότητα δεν μπορεί πλέον να ανατρέψει το εν λόγω συμπέρασμα. 5.2. Αντίκτυπος της προβλεπόμενης αύξησης της αγοράς (78) Αρκετά μέρη ανέφεραν την αναμενόμενη σημαντική αύξηση της αγοράς DCD παγκοσμίως, κυρίως χάρη σε καθιερωμένες εφαρμογές στον φαρμακευτικό και γεωργικό τομέα. Αυτό οφείλεται στην αύξηση της παραγωγής φαρμάκων κατά του διαβήτη κυρίως στην Ινδία. Η αύξηση αυτή έχει ήδη ανακοινωθεί μέσω της αύξησης στην κατανάλωση της ΕΕ στον πίνακα 1 ανωτέρω. (79) Όσον αφορά την αγορά της ΕΕ, αναμένεται επίσης περαιτέρω ανάπτυξη, αλλά σε μικρότερο βαθμό. Αυτό οφείλεται στο γεγονός ότι ένας μεγάλος παραγωγός φαρμακευτικών προϊόντων με πωλήσεις παγκοσμίως εδρεύει στην Ένωση. (80) Μετά την κοινοποίηση, ο αιτών αμφισβήτησε την έκταση της ανάπτυξης. Ωστόσο, σημειώνεται ότι οι αντιπροσωπείες του αντιφάσκουν σε αυτόν τον τομέα και ότι πολλές πηγές καταδεικνύουν σταθερή ζήτηση στην ΕΕ και σημαντική παγκόσμια ανάπτυξη. Τα στοιχεία πωλήσεων από τον συνεργαζόμενο κινέζο παραγωγό-εξαγωγέα καταδεικνύουν την ταχέως αυξανόμενη κατανάλωση στην κινεζική εγχώρια αγορά. Κατά συνέπεια, κανένα στοιχείο της υπόθεσης δεν θα μπορούσε να υποστηρίξει το επιχείρημα ότι, όπως ισχυρίζεται τελικά ο αιτών, η ζήτηση είναι ή θα είναι άτονη. (81) Κατόπιν της κοινοποίησης, ο αιτών υπογράμμισε, επίσης, ότι έχασε όγκο πωλήσεων και μερίδιο αγοράς σε αγορές εκτός ΕΕ. Σχετικά με αυτό το θέμα θα πρέπει να σημειωθεί ότι ο ενωσιακός κλάδος παραγωγής έχει εργαστεί με το σχεδόν πλήρες δυναμικό του με αμελητέα αποθέματα, ενώ η κατανάλωση DCD στην ΕΕ συνέχισε να αυξάνεται. Συνεπώς, το ότι ο κλάδος παραγωγής της ΕΕ δεν μπορούσε να επωφεληθεί πλήρως από την ανάπτυξη στις άλλες αγορές οφείλεται μάλλον στο ότι είχε αποφασίσει να επικεντρωθεί περισσότερο στην αγορά της ΕΕ χωρίς σημαντική αύξηση της παραγωγικής ικανότητάς του. Η κατάσταση αυτή μπορεί, ωστόσο, να αλλάξει, εάν υλοποιηθούν τα σχέδια επέκτασής της. Ως εκ τούτου, αναμένεται ότι, ακόμη και αν ο όγκος των εισαγωγών του κινεζικού DCD στην Ένωση αυξηθεί στο εγγύς μέλλον, αυτό θα μπορούσε να μην οδηγήσει αυτομάτως σε επανάληψη της ζημίας. Ο κλάδος παραγωγής της Ένωσης, όπως και οι κινέζοι παραγωγοί, θα επωφεληθούν από την αύξηση της παγκόσμιας ζήτησης. (82) Από την άποψη αυτή, όπως αναφέρεται και ανωτέρω, ο παραγωγός της Ένωσης έχει πολύ καλή αξιολόγηση στην αγορά και φαίνεται να είναι ο προτιμώμενος προμηθευτής πολλών βασικών πελατών, τουλάχιστον για ορισμένες εφαρμογές DCD. Η ποιότητα και η αξιοπιστία των προϊόντων DCD στην Ένωση σημαίνει ότι είναι σε θέση να εξασφαλίζει σημαντικές συμβάσεις με βασικούς πελάτες της ΕΕ και η κατάσταση αυτή αναμένεται να συνεχιστεί, ανεξάρτητα από το εάν καταργηθούν τα μέτρα ή όχι. Μετά την κοινοποίηση, ένας σημαντικός χρήστης από την ΕΕ δήλωσε ότι, ακόμα και αν καταργηθούν τα μέτρα, θα συνεχίσει να προμηθεύεται το προϊόν που καλύπτεται από τη διαδικασία από τον ενωσιακό κλάδο παραγωγής. 5.3. Άλλα θέματα (83) Όπως εξηγείται στις αιτιολογικές σκέψεις (50) και (51), οι κινεζικές τιμές εισαγωγών δεν ήταν χαμηλότερες από τις τιμές του ενωσιακού κλάδου παραγωγής κατά τη διάρκεια της ΠΕΕ. Δεν υπήρξαν πωλήσεις σε τιμές χαμηλότερες από τις ενωσιακές σε σχέση με το κανονικό καθεστώς (περίπου το ένα τρίτο του όγκου των εισαγωγών). Πολύ χαμηλό επίπεδο της υποτιμολόγησης υφίστατο όταν λήφθηκε επίσης υπόψη το καθεστώς τελειοποίησης προς επανεξαγωγή (τα υπόλοιπα δύο τρίτα των εισαγωγών κατά τη διάρκεια της ΠΕΕ). Η κατάσταση αυτή διαφέρει από τη σημαντική υποτιμολόγηση που διαπιστώθηκε κατά την αρχική έρευνα και προέκυψε από μια γενική προοδευτική αύξηση των τιμών των εισαγωγών μετά την επιβολή των μέτρων, αν και αυτή η αύξηση δεν ήταν σταθερή. Στην πραγματικότητα, η τιμή CIF στα σύνορα της ΕΕ των κινεζικών εισαγωγών αυξήθηκε κατά 73 % κατά την περίοδο από το 2009 έως το τέλος της ΠΕΕ. (84) Ο ενωσιακός κλάδος παραγωγής έχει αποδείξει ότι παραμένει ανταγωνιστικός ακόμα και ελλείψει μέτρων δεδομένων των σημαντικών εξαγωγών του (μεταξύ του 20% και 30% της παραγωγής κατά την ΠΕΕ) σε χώρες εκτός ΕΕ όπου δεν ισχύουν μέτρα και όπου αντιμετώπισε τον κινεζικό ανταγωνισμό χωρίς την υποστήριξη μέτρων αντιντάμπινγκ. Η μείωση του όγκου εξαγωγών που απεικονίζεται στη συνέχεια πρέπει να εξεταστεί σε συνδυασμό με την αύξηση του όγκου πωλήσεων στην Ένωση και την αμετάβλητη παραγωγική ικανότητα του ενωσιακού κλάδου παραγωγής που έχει κατ’ αρχήν χρησιμοποιηθεί πλήρως. Πίνακας 13 || 2009 || 2010 || 2011 || ΠΕΕ Όγκος εξαγωγών - Δείκτης (2009=100) || 100 || 105 || 80 || 77 Τιμές εξαγωγών (μη συνδεδεμένες) - Δείκτης (2009=100) || 100 || 100 || 109 || 125 (85) Οι τιμές των κινεζικών εισαγωγών κατά τη διάρκεια των 8 μηνών μετά την ΠΕΕ επίσης εξετάστηκαν ενόψει της υποβολής από τον ενωσιακό κλάδο παραγωγής. Ο ενωσιακός κλάδος παραγωγής ισχυρίστηκε ότι σοβαρή συμπίεση των τιμών λόγω των κινεζικών εισαγωγών είχε αρχίσει εκ νέου λίγο μετά την ΠΕΕ. Με βάση το άρθρο 6 παράγραφος 1 σε συνδυασμό με το άρθρο 11 παράγραφος 5 του βασικού κανονισμού, οι πληροφορίες που αφορούν περίοδο μεταγενέστερη της ΠΕΕ δεν πρέπει κατά κανόνα να λαμβάνονται υπόψη. Ωστόσο, ακόμη και αν οι πληροφορίες αυτές λαμβάνονταν υπόψη, είναι αδύνατο σε αυτό το στάδιο να συναχθούν συμπεράσματα από αυτές, καθώς δεν είναι σαφές κατά πόσο οι εν λόγω μεταβληθείσες τιμές, εάν επιβεβαιωθούν, είναι μόνιμης φύσεως. Για παράδειγμα, παρόλο που οι τιμές έπεσαν από το τέλος της ΠΕΕ έως τον Μάιο του 2013, τον Ιούνιο αυξήθηκαν ξανά κατά 10%. Δεδομένου ότι αυτές οι μετά την ΠΕΕ τιμές εξακολουθούσαν να είναι σημαντικά υψηλότερες από εκείνες που παρατηρούνταν στην αρχική έρευνα, δεν είναι πολύ πιθανόν ότι στο εγγύς μέλλον θα μπορούν να υπονομεύσουν σημαντικά τη σημερινή κατάσταση του ενωσιακού κλάδου παραγωγής, ο οποίος δεν υπέστη ζημία. (86) Τέλος, δεν υπάρχει καμία ένδειξη ότι η κατάργηση των μέτρων θα μπορούσε να έχει επιπτώσεις στις τιμές της αγοράς βραχυπρόθεσμα και μεσοπρόθεσμα. Θα πρέπει να σημειωθεί ότι ένα σημαντικό μερίδιο του DCD που πωλείται στην Ένωση υπόκειται σε συμβάσεις αρκετών ετών και μια αξιόπιστη και σταθερή προμήθεια από έναν έμπιστο παραγωγό φαίνεται να είναι υψίστης σημασίας για τους χρήστες. Επιπλέον, τα δύο τρίτα των εισαγωγών κατά τη διάρκεια της ΠΕΕ πραγματοποιήθηκαν στο πλαίσιο του καθεστώτος τελειοποίησης προς επανεξαγωγή σύμφωνα με το οποίο δεν καταβάλλεται κανένας δασμός εισαγωγής ή αντιντάμπινγκ. Με δυο λόγια, μολονότι δεν μπορεί να αποκλειστεί ότι ορισμένες συμβάσεις θα αποτελέσουν αντικείμενο επαναδιαπραγμάτευσης και οι τιμές εισαγωγών θα μειωθούν, δεν είναι πιθανό ότι αυτό θα συμβεί σε επιζήμια επίπεδα αν καταργηθούν οι δασμοί. 5.4. Συμπέρασμα για την πιθανότητα επανάληψης του ντάμπινγκ (87) Με βάση τα ανωτέρω, δεν είναι πιθανό ο ενωσιακός κλάδος παραγωγής, σε περίπτωση κατάργησης των μέτρων, να πρέπει να μειώσει τις πωλήσεις του και τον όγκο παραγωγής του DCD και/ή τις τιμές του σε βαθμό που η κερδοφορία και η γενική θέση του να επηρεαστούν ουσιαστικά. (88) Αντίθετα, λαμβανομένων υπόψη της παγκόσμιας αύξησης της κατανάλωσης, του όγκου των κινεζικών εισαγωγών και των τιμών κατά τη διάρκεια της ΠΕΕ, καθώς και των τιμών σε άλλες αγορές, αναμένεται ότι, εάν δεν επιβληθούν μέτρα, οι πωλήσεις DCD του ενωσιακού κλάδου παραγωγής θα παραμείνουν ισχυρές και θα συμβάλουν θετικά στις αλυσίδες δραστηριοτήτων DCD και NCN. (89) Ο ενωσιακός κλάδος παραγωγής αναμένεται να παραμείνει σε πλήρη δυναμικότητα είτε τα μέτρα καταργηθούν είτε όχι. Επιπλέον, ο ενωσιακός κλάδος παραγωγής ολοκλήρωσε τις προκαταρκτικές εργασίες για ένα πρόγραμμα επέκτασης κατά το τρέχον έτος. Το φθινόπωρο του 2013 ενέκρινε κατ’ αρχήν τη σημαντική αύξηση της ικανότητας παραγωγής DCD. Η αγορά, συμπεριλαμβανομένων σημαντικών πελατών που έχουν την έδρα τους στην ΕΕ, εξέφρασε την ικανοποίησή της για το σχέδιο επέκτασης[5]. Το σχέδιο επέκτασης δείχνει ότι ο ενωσιακός κλάδος παραγωγής πιστεύει ότι η παγκόσμια ζήτηση είναι ισχυρή και ότι η AlzChem θα πρέπει να επωφελείται από την ανάπτυξη αυτή. (90) Ακόμη και αν ο ενωσιακός κλάδος παραγωγής υποστεί κάποια πίεση τιμών από τις εισαγωγές κινεζικών προϊόντων κατά το προσεχές μέλλον, τα αποτελέσματα ως προς τις τιμές και την αποδοτικότητα δεν αναμένεται να είναι σημαντικά, δεδομένου ότι ο ενωσιακός κλάδος παραγωγής έχει μεγάλο μερίδιο αγοράς, πλεονεκτήματα όσον αφορά την ποιότητα και την αξιοπιστία του εφοδιασμού και την ικανότητα να εξασφαλίζει σημαντικές συμβάσεις. Επομένως, δεν θα πληρούσαν το όριο «πιθανότητας ζημίας» κατά την έννοια του άρθρο 11 παράγραφος 2 του βασικού κανονισμού. (91) Η Επιτροπή καταλήγει στο συμπέρασμα ότι, σε περίπτωση κατάργησης των ισχυόντων μέτρων, δεν υπάρχει καμία πιθανότητα εκ νέου εμφάνισης της ζημίας για τον ενωσιακό κλάδο παραγωγής. 6. ΣΥΜΦΕΡΟΝ ΤΗΣ ΕΝΩΣΗΣ (92) Καθώς συνήχθη το συμπέρασμα ότι δεν υπάρχει καμία πιθανότητα εκ νέου εμφάνισης ζημίας, δεν είναι αναγκαίο κάποιο πόρισμα για το συμφέρον της Ένωσης. 7. ΚΑΤΑΡΓΗΣΗ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ (93) Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει του οποίου επρόκειτο να προταθεί η κατάργηση των υφιστάμενων μέτρων. Επίσης, τους δόθηκε χρόνος για να υποβάλουν παρατηρήσεις μετά την εν λόγω γνωστοποίηση. Οι παρατηρήσεις και τα σχόλια ελήφθησαν δεόντως υπόψη, εφόσον κρίθηκε αναγκαίο, αλλά κανένα δεν θα μπορούσε να μεταβάλλει τα προαναφερθέντα συμπεράσματα. (94) Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές DCD, καταγωγής Κίνας, θα πρέπει να καταργηθούν και να περατωθεί η διαδικασία. (95) Λαμβάνοντας υπόψη ορισμένες περιπτώσεις που περιγράφονται ανωτέρω, και συγκεκριμένα την ύπαρξη πλεονάζουσας παραγωγικής ικανότητας στην Κίνα και την πιθανή ύπαρξη πωλήσεων σε τιμές χαμηλότερες των ενωσιακών κατά την περίοδο μετά την ΠΕΕ, η Επιτροπή θα παρακολουθεί τις εισαγωγές του υπό εξέταση προϊόντος με σκοπό τη διευκόλυνση της ανάληψης της κατάλληλης δράσης, εφόσον η κατάσταση το απαιτήσει. Η διάρκεια της παρακολούθησης θα είναι 2 έτη από την έκδοση του παρόντος κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο δασμός αντιντάμπινγκ όσον αφορά τις εισαγωγές του προϊόντος 1-κυανογουανιδίνη (δικυανοδιαμίδιο), το οποίο επί του παρόντος υπάγεται στον κωδικό ΣΟ ex 2926 20 00, καταγωγής Λαϊκής Δημοκρατίας της Κίνας, καταργείται και η διαδικασία όσον αφορά τις εν λόγω εισαγωγές περατώνεται. Άρθρο 2 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Συμβούλιο O Πρόεδρος [1] ΕΕ L 343, 22.12.2009, σ. 51. [2] ΕΕ L 296, 15.11.2007, σ. 1. [3] ΕΕ C 116 της 20.4.2012, σ. 3. [4] ΕΕ C 349 της 15.11.2012, σ. 10. [5] Μετά την κοινοποίηση, ο ενωσιακός κλάδος παραγωγής δήλωσε ότι «η απόφαση για την επέκταση της παραγωγικής ικανότητας θα έπρεπε να ακυρωθεί εάν η κερδοφορία της AlzChem αναμένεται να μειωθεί».